Foto: Hina

NOVI GRADONAČELNIK Dubrovnika je Andro Vlahušić (HNS- SDP-HSU). On je osvojio 50,1 posto potpore građana, dok je njegov protukandidat Mato Franković, kandidat liste stranaka na čelu s HDZ-om osvojio 47,49 posto potpore birača, kažu neslužbeni rezultati gradskog izbornog povjerenstva.

"Znali smo da će biti teško. Hvala stožeru, zamjenicima, koalicijskim partnerima i građanima. Dvaput sam pobijedio u dva tjedna. Tolika količina pozitivne energije nije davno viđena", rekao je Vlahušić DuListu.

Nema kome zahvaliti osim Frankoviću



Zahvalio je Frankoviću, koji mu je čestitao, na korektnoj kampanji, a dodao je da "nikom drugom više nema za zahvaliti".



"Dubrovnik nikad nije slavio tuđe poraze, treba biti velik u pobjedi. Proveselit ćemo se večeras, a onda sutra nastavljamo raditi", rekao je Vlahušić.



Ukupno je glasovanju pristupilo 18.081 birača, odnosno 47 posto od 38.468 registriranih birača. Vlahušića je podržalo 9.059 Dubrovčana, a Frankovića njih 8.587.

Tako su hrvatski zakoni, apsurdni kakvi već jesu, omogućili da, iako je počinio kriminal, Vlahušić može slobodno upravljati s gotovo pola milijardi kuna proračunskog novca. Naime, proračun Grada Dubrovnika za 2014. iznosi 462 milijuna kuna.

Nad Vlahušićem i dalje istraga Uskoka

Tekst se nastavlja ispod oglasa

Na pitanje je li mu pravomoćna presuda u aferi Šipan - uteg, Vlahušić je kazao kako će o tome pričati za desetak godina, prenosi HRT.

Podsjetimo, Vrhovni sud pravomoćno je Vlahušića proglasio krivim za "aferu Šipan" i osudio ga na uvjetnu kaznu za pogodovanje Peri Vićanu, kojem je iz gradske blagajne 2010. godine posudio milijun kuna na ime akontacije za prodaju općinske zgrade na Šipanu.



Vlahušić se branio da nije nastala šteta, odnosno da je novac vraćen kao i da su neki ključni svjedoci lagali na sudu. Vrhovni sud sve je to odbacio.

Nad Vlahušićem je i dalje istraga Uskoka zbog "afere Revelin", u kojoj ga se sumnjiči da je oštetio Grad Dubrovnik za najmanje milijun kuna, a vlasniku koncesije nad klubom Revelin osigurao 2,2 milijuna kuna nepripadajuće dobiti.



Oduševljenje Vlahušićevom pobjedom nije skrivao novi, stari zamjenik gradonačelnika Željko Raguž koji je kazao kako su pobijedili građani i Grad Dubrovnik.



"Dokazali smo da se Dubrovnik ne može voditi ni iz Križevaca, ni Metkovića, ni Bruxellesa. On se može voditi jedino iz Dubrovnika", kazao je Raguž te čestitao i Frankoviću koji je, kako kaže, bio fer u cijeloj kampanji.

"Kampanja je bila prljava"

"Ova kampanja je bila prljava i često se znala prenositi na mene i moju obitelj. Grad ide dalje, a mi ćemo biti korektiv u Gradskom vijeću", rekao je Franković koji je isključio mogućnost koalicije s Vlahušićem. Dodao je i kako će o njegovoj mogućoj kandidaturi na redovitim loklalnim izborima za dvije godine odlučiti HDZ.



U prvom krugu Vlahušić osvojio je 38,90 posto, odnosno 7354 glasa, a Franković 28,85 posto potpore odnosno 5454 glasa.



Što se tiče rezultata za dubrovačko Gradsko vijeće, koalicija HNS-SDP-HSU u prvom krugu osvojila je deset mandata, HDZ-HSS-HSLS-HSP AS-BUZ-HDS osam mandata, Dubrovački demokratski sabor četiri, a KLGB Mara Kristića (Zajedno za Grad) tri mandata.